MIKIRIBAR mendi eta bidai oroitzapenak: RUTA DEL CARES LAGUNEKIN ( 2010-ko Irailak 18-19 )\n2010(e)ko irailaren 30(a), osteguna\nRUTA DEL CARES LAGUNEKIN ( 2010-ko Irailak 18-19 )\nHorrela bada Josuren ideia izan zen Ruta del Cares egitera joatea.Astean zehar eguraldi parte kaxkarra zela eta nahiko duda izan genuen joan edo ez joan. Errustan pote pare bat hartuaz eta buruari buelta gehiegi eman eta gero azkenen joatea erabaki genuen.Espedizio kideak: Josu,Jessika,Eluska,Sala,Silvia,Cris eta ni.Zazpikote ederra!!!!\nJosu enkargatu zen Arenas de Cabraleseko Bulnes kanpinean bungalowa hartzeaz.Bungalow ederraskoa gainera.Ostiral arratsaldean erosketa batzuk egin eta tortilla patata prestatu genuen hurrengo egunerako.\nLarunbatean 7:45 an geratu omen ginen, baina gu beti bezala berandu!!!\nBidean oraintxe laino beltzak eta oraintxe urdin ikusten genuen zerua.Bi ordu eta erdiko bidea eta Unqueran kafetxo bat hartu eta gero ( hori bai esan beharra dago gure Silvitxu lotan joan dela bide guztia,gure kotxeko Ipori helduta ) , Poncebosera iritsi gara.Eta kristoren zortea izan degu primerako eguraldia atera bait du.\nHamabiak aldera hasi gara oinez,asuntoa lasai hartu dugu,batez ere hasierako malda.Maldan gora lehen bistak eta bidetxoak.\nDenok primeran joan gara arrakalada zoragarri honetako bide estu,tuneltxo eta zubietan barrena.Hizketaldi, kantu eta argazki artean Cainera iritsi gara hiru ordu eta gero.Ibilbide erraza da,ia maldarik gabea eta galbiderik gabekoa.\nCainen bokadillo ederra jan dugu eta zelaitxo batean etzanda egon gara solasean.Nagi pare bat boteaz eta alperkeria pittin batekin altxa ondoren bueltako bideari ekin diogu.Itzulera berriz bide beretik da.\nEluska izan degu ibilaldi honetako eroia,belarriko belarriko minez eta oinetan babak zituela ez du txintik ere atera.Ez du nere antza handirik,nik ziur kexa ugari izango nuela nere printzesaren mimo batzu lortu asmoz.Hau bai neska gogorra!!!!\nAzkenik 2 ordu eta erdi inguru ibili ondoren berriz Poncebosera iritsi gara. Kotxea hartu eta Arenas de Cabralesen Josuk bungalowa hartua zuen kanpinera joan gara.\nBungalow zoragarria,bertan ederki bizitzeko modukoa. Denok dutxa eder bat hartu dugu eta ondoren afaritako makarroiak egiteari ekin diogu.\nRelax hutsean egon gara tertulian eta ondorren makarroiak jatera!!!!!!\nAfalostean Erreala eta Real Madriden arteko partidua omen zegoen eta kanpineko tabernara joan gara. Ni egia esan ez naiz oso futbol zalea baina onartu behar dut partiduari engantxatua egon nintzela,Errealak Madrildarrei hortzak ederki erakutsi bait zizikien.Azkenean Errealak hobeto jokatu bazuen ere Madrilek irabazi zuen.\nEta horrela partidua ikusi eta gero, denok ohera.\nEa hemen bekaldeko argazki honetan zerbait xellebrea somatzen duzuen.\nIgandean Santillana del Mar ikustera joatea erabaki genuen. Bertako denda hartean bueltaka ibili ondoren, denda kurioso bat aurkitu genuen, denda honetan gu txikiak gineneko jokuak eta goxokiak saltzen dituzten. Txikitako oroitzapen asko etortzen zaikkizu burura, eta ahaztua zenuen jostailu edo goxokiren bat ikusten zenuen bapatean.\nBestalde herri polita da oso bere kale adokinduekin eta etxe zaharrekin.\nNola ez bazkaldu beharra zegoen eta taberna bateko terraza batean menu eder bat jan genuen. Hurrengo egunean lankide batek baino gehiagok sumatu behar izan zituen nik jandako fabada asturianaren sekuelak.\nHorrela bada asteburu zoragarri bat pasa genuen lagunartean.NI BERRIZ ERREPIKATZEKO PREST!!!!\nEgilea: Mikel Iribar ordua: 09:57\nEtiketak: Picos de Europa, Ruta del Cares\nRUTA DEL CARES LAGUNEKIN ( 2010-ko Irailak 18-19 )...


Kaxeta iturria egokitu du Arrolak, auzolanean - Antzuola - Goiena.eus\nKaxeta iturria egokitu du Arrolak, auzolanean\nMaider Arregi 2018-01-12 08:00\nIaz, abenduan hasi zen Arrola Mendizale Elkartea Kaxeta iturria berreskuratzeko eta garbitzeko lanetan. Iturria eta aska txukundu dute hainbat herritarrek, auzolanean. Hala, bertatik igarotzen diren mendizaleek ura edateko aukera dute berriro ere.\nArrola Mendizale Elkarteak aspalditik hartu du bere gain udalerriko iturri esanguratsuenak –Uzarragakoa, Lizarragakoa, Kaxetakoa...– garbitzeko eta bertako ura edangarri bihurtzeko konpromisoa. Hain zuzen, iturriok hainbat belaunalditan izan duten funtzioari eustea lortuko litzatekeela azpimarratu dute Arrola taldeko kideek. Hala, iturriok ez daitezen gal, Arrola elkarteko kide nahiz antzuolar askok parte hartu dutela azaldu du Iñigo Ramirez de Okarizek, Arrolako kideak.\n"Antzuolako iturri esanguratsuenak berreskuratu gura ditu Arrolak. Ildo horri jarraituz, aurtengo ekitaldian, iturri guzti horien jarraipena eta egokitzapena egin nahi dugu Arrolako kideok. Lehendabizi, Kaxeta iturriarekin hasi gara, aspaldi honetan garbitu beharra zeukan eta", azaldu du Arrola elkarteko kideak. Kaxeta iturria abenduan garbitu zuten, eta, egindako lanei esker, bertako ura edan daiteke. Baina ez da edonolako ura: "Burdin- ura dakarren iturria da. Orain, erabilgarri dago eta edangarria izan dadin lan egin dugu", gaineratu du.\nAzpimarratzekoa da azken urteetan trenbideak ibiltarien eta mendizaleen artean hartu duen ospea. "Hori ikusita, antzeman dugu, agian, beharrezkoa dela Kaxeta iturrirako beste sarrera bat trenbidetik bertatik egitea. Eta, hain zuzen ere, hurrengo fasean, trenbiderako bide hori txukundu, garbitu eta egokitu egingo dugu", kontatu du. Lan horiek udaberri bitartean egin gura dituzte Arrolako kideek. Auzolana oinarri, hortxe da, herritar ororendako, auzolanean parte hartzeko Arrolaren proposamena. Herritarren ondare "Pena da iturri hauek hainbat belaunalditan izan duten funtzioa galtzea. Beraz, helburua ere bada Antzuolak duen natura ondare hau berreskuratzea eta herritarrei jakinaraztea".


Durangaldeko lehen Pechakucha saioa eta esteroskopioekin ibilbide gidatua - Gerediaga Elkartea\nGerediaga Elkarteak datorren asterako, abenduaren 20 eta 22rako, bi ekintza berri antolatu ditu. Lehenengoa, Pechakucha formatuan gazte sortzaileen egitasmoak ezagutzeko balioko duen aurkezpen-saioa. Bigarren, Durangoko alde zaharretik oinezko ibilbide gidatua, esteroskopioen bitartez lehengo eta gaur egungo Durango ezagutu ahal izateko.\nPECHAKUCHA – Abenduak 20 – 18:30 – Durangoko Hitz liburudenda zaharrean\nBISITA ESTEROSKOPIKOA – Abenduak 22 – goiz eta arratsaldez\nDurangoko kaleetan zehar oinezko ibilbide berria proposatu nahi dugu Gerediaga Elkartetik. Ibilbide gidatua izango da eta Durango zelan aldatu den ikusteko balioko du. Bisitan, Durangoko historia eta ondareari errapasoa egingo diogu eta aintzinako irudiak hiru dimentsiotan ikusteko ahalbidetzen duten gailu estereoskopikoak erabiliko ditugu.\nIbilbide bi antolatuko dira.\n- Lehenengoa, goizeko 11:30ean, euskaraz.\n- Bigarrena, arratsaldeko 16:30ean, gazteleraz.


Letoizko orbanak kentzeko metodo tradizionala | Consumer\nLetoizko orbanak kentzeko metodo tradizionala\nOzpinarekin edo amoniakoarekin erraz garbituko ditugu\nLetoizko gainazal bat distirarazten hasi aurretik, haren gainean ager daitezkeen korrosio-orbanak kentzea komeni da. Horretarako, pieza %50ean amoniakoa eta ura duen disoluzio batean, edo ozpinez soilik, ilea askatzen ez duen zapi batekin igurtzi behar dugu.\nMetal hori asko erabiltzen da altzari zaharren burdineria eta tiragailuetan. Zuzenean trapuarekin garbitu daitezke, baina komeni da desmuntatu eta nahasketa horretan sartzea, nahasketa horrek kolore berdexka hartu arte. Horrek esan nahi du zikinkeria askatu eta uretan sartu dela. Atera piezak eta bildu iturriko ura isurtzen utzita, gero xukatzeko edo zapi batekin lehortzeko.\nLortu nahi diren emaitzak lortzen ez badituzu, mota horretako materialetarako produktu komertzialen bat erabil dezakezu. Produktuak erabilera-jarraibideetan fabrikatzaileak gomendatutakoa baino denbora gehiagoz jardun dezan uzten badugu, baliteke hondar zurixkak geratzea, batez ere dekorazio-motiboen barruan; beraz, eragin ondoren, trapu busti batekin kendu behar da.\nestanpatu kartoi kaxa


Atzerrian egonaldia eta enpresa praktikak finantzatzen dituzten 410 Global Training beken izenematea zabaldu da - SPRI\nBatez beste 8 hilabeteko egonaldiarekin, 30 urtetik beherako gazteek formazioa jasoko dute eta atzerrian lan esperientzia izateko aukera izango dute, hilean 1.358 euroko beken bidez\nHelburua da atzerrian esperientzia hartzea, edozein kontinentetako herrialdeetan eta sektore anitzetan. Izenemate epea uztailaren 14an amaituko da, eguerdiko 12tan, eta informazio gehiago euskadi.eus webgunean eskuratu daiteke\nEdizio honetarako hautatutako entitate laguntzaileen bidez Eusko Jaurlaritzak 410 Global Training bekak eskuratzeko izenemate epea zabalik du. Gutxienez 6 hilabeteko bekak dira eta gehienez urtebetekoak izan daitezke, eta entitate laguntzaileek eginiko eskaintzari erreparatuz, batez beste 8 hilabetekoak izango dira, entitate hauek eskaintzen dituzten luzapenei esker.\n-Fundación Novia Salcedo, 60 beka\n-AFM elkartea, eta Ikaslan; 60 beka\n-HETEL elkartea, Confebask eta Adegi; 60 beka\n-Garapen elkartea eta Donostiako Sustapena; 60 beka\n-UPV-EHU; 60 beka\n-Deustu eta Mondragon Unibertsitateen elkartea; 55 beka\n– Euskal Ganberak; 55 beka\nMugikortasun profesionaleko praktikak nazioarteko enpresetan egingo dira, horietako asko lehen mailakoak eta sektore ezberdinetakoak. Honek diziplina profesional anitzetan hezkuntza aukera oso ezberdinak eskaintzen dizkie gazteei. Aurreko edizioetan Brasil, Mexiko, Amerikako Estatu Batuak, Txina, Japon eta beste hainbat herrialdeetan egin dira praktika hauek.\nIzenemate epea uztailaren 14an itxiko da (eguerdiko 12.00tan) eta aukeraketa prozesua aipatutako entitate laguntzaileen esku geratuko da. Interesa duten gazteek entitate kolaboratzaile bakar baten bidez egin beharko dute izen ematea, eta informazio gehiago entitate laguntzaileen bidez jaso ahal izango dute edo Eusko Jaurlaritzaren webgunearen bidez.


Legezko Abisua – Irurtzungo Udala – Egoitza elektronikoa\nAtari hau osorik jabetza intelektual eta industrialari buruzko Espainiako eta nazioarteko legeek babesten dute. Espresuki debekatuta dago atari honen kopia osoa edo partziala egitea, Irurtzungo Udalaren berariazko baimen idatzirik izan ezean. Atari hau edo honen edukiak indarreko araudian ezarritakoaren kontra erabiltzea legez zigortzen ahalko da.\nIrurtzungo Udala, Plaza de los Fueros | 31860 Irurtzun (NAVARRA), entitateak, tratamenduaren arduradun gisa, aditzera ematen dizu Egoitza Elektronikoaren tramiteen bidez emandako zure datu pertsonalak prozedura edo jarduketa jakinaren helburuetarako erabiliko direla soil-soilik, zure baimena eta legezko betebeharraren betekizuna oinarri juridiko hartuta.\nDatuak eskuratzeko, aldatzeko, ezabatzeko, eramateko, haien tratamendua mugatzeko eta haren aurka egiteko eskubidea duzu, baita emandako baimena atzera botatzeko ere; idatziz eskatu beharko duzu irurtzun@irurtzun.eus entitatearen helbidean. Erantzunik jasotzen ez baduzu, erreklamazioa egin dezakezu Datuak Babesteko Espainiako Bulegoan, https://sedeagpd.gob.es/sede-electronica-web egoitza elektronikoaren bidez.\nAtari honetan jasotzen da Irurtzungo Udalak fidagarritzat jotzen dituen iturrietatik fede onez bildutako informazioa. Hala ere, Irurtzungo Udalak ez du atariaren edo bere edukien gaineko berme espliziturik zein inpliziturik ematen. Udalak ez du bermatzen atariko orrien funtzionamendua, ezta bere edukiak uneoro osoak, zehatzak edo fidagarriak izanen direla.\nIrurtzungo Udalak ez du bere gain hartuko ataria erabiltzeak eragindako kalte edo galera zuzenen zein zeharkakoen gaineko inolako erantzukizunik; sistema informatikoetan sortutakoak, birus informatikoak eta atariko informazioan oinarrituz hartutako edozein erabakiren ondorioz eragindako kalteak barne. Irurtzungo Udalak informazioaren baieztatze idatzia eskatzea gomendatzen du, hala behar izanez gero.\nAtari honetako informazioa erabiltzerakoan, kasuan kasuko arauak beteko dira. Irurtzungo Udalak ez du bere gain hartuko atariko edukien erabilera ezegokiaren inguruko inolako erantzukizunik, ezta aipatutako erabilerak eragiten ahal dituen ondorioen ingurukorik ere.\nIrurtzungo Udalak beretzat gordetzen du edozein unetan atari honetako edukiak eta bertan Sartzeko Baldintza Orokorrak aldatzeko eskubidea, aldez aurretik jakinarazi gabe.


Karlos Osinagari elkarrizketa | Joanes Apaolazaren Bloga\nKarlos Osinagari elkarrizketa\nLaster zintzilikatuko ditut Anari-ren eta Lisabö-ren kontzertuetako kronikak, bitartean gaur Berrian Karlos Osinaga Txap!-i eginiko elkarrizketa.\nKarlos Osinaga – Lisabö taldeko kidea\nBi urtez errepidean izan dira, ‘Ezlekuak’ batetik bestera eramanez. Lisabö taldeko kideak «oso pozik» dira esperientziarekin. Atseden hartzeko garaia dela deliberatu dute.\n«Nahiago genuen gauzak gaizki\negin, baina geure kabuz egin»\nLisabö taldeko musikaria (gitarra eta ahotsa, azken sasoian), soinu teknikaria, Bidehuts kolektiboko kidea, eta Euskal Herriko nahiz kanpoko rock esparruan lagun estimatua da Karlos Osinaga irundarra (Gipuzkoa). Zuzenekoetan agertzen duen garraztasuna (tripetatik modu zintzoenean abesten du), goxotasun bilakatzen du gertutik gerturako solasean.\nDuela dozena bat egun agurtu zenuten Ezlekuak diskoa, Irungo Tunk aretoan eskainitako kontzertuarekin. Zer sentitu zenuten, poza, nostalgia, indarra..?\nEsan duzun hori guztia sentitu genuen. Ziklo bat ixten genuen, eta berezia izan zen. Ziklo baten barruan zaudenean ez zara konturatzen egunero gertatzen denaz. Baina denborarekin konturatuko gara egin ditugun gauzez, bisitatu ditugun lekuez… Eta azken kontzertu horretan, nahiz eta oso zehazki ez jakin, bagenekien denok, zerbait berezia zela. Bagenekien, oraingoz atseden bat hartuko dugula. Ez nuke tremendista jarri nahi, baina inork ez daki noiz izango den hurrengo kontzertua, edo kontzerturik egongo den ere…\nErlaxatuta ere sentituko zineten.\nBi urtez ibili gara diskoarekin batera eta bestera. Ez genuen espero hainbeste denbora irautea. Nahita nahiez nekatu egiten zara. Eta erlaxamendu moduko bat ere sentitu dugu. Baina erlaxatzeak berekin dakartza alboko kalteak. Galga golpe handi baten tankerako zerbait da. Sentipen arraroa ere bada. Lehen bagenekin luze gabe beste kontzertu bat zegoela, orain ez dago ezer.\nHainbat urtez geldi egon ondoren, eta aldaketa dezente egin ostean argitaratu zenuten Ezlekuak, 2007an. Eta ekin zenioten kontzertuak eskaintzeari. Nola moldatu zarete?\nOso esperientzia positiboa izan da guztiontzat. Hasieran lan zaila izan zen, batez ere zuzenean jotzea. Aldaketetara moldatu behar izan genuelako. Lehen sei-zazpi kontzertuetan pixkana-pixkana joan ginen, eta iritsi zen une bat zeinetan konfiantza osoz jotzen hasi ginen.\nLisabök hor jotzen du goia. Denen arteko sinbiosi indarrarekin eta zuzenean.\nGuk normalean kontzertuetan ez dugu ondo jotzen. Ez dugu oso teknika ona. Eta, baldin badugu, ez dugu bereziki kontzertuetan erakusten. Beste kontu batzuei ematen diegu garrantzi handiagoa. Iritsi zen une bat konfiantza osoarekin jotzen genuela, eta gertatu beharrekoa gertatzeari uzten geniona. Une horretatik aurrera pentsatzen genuen: «Ea zer gertatzen den gaur». Ez nuke esango zeremonia bat denik, baina badauka zerbait…\nBai, bai. Ez zait gustatzen hainbesteko garrantzia ematea , edo halako kontzeptuak erabiltzea zuzeneko kontzertuak definitzeko. Baina erritu hitza ondo datorkit kontzeptua azaltzeko. Katarsi moduko bat izaten dira.\nZiklo baten amaieraz hitz egin duzu. Zein lekutan edo ezlekutan zaudete gaur egun?\nBada, ez dakit ondo. Kontzertuaz geroztik ez dugu ia hitz egin, ez kontzertuaz, ez ezeri buruz. Ez dakit ezleku bat den hau, baina bada ziurtasunik gabeko eremu bat. Orain, akaso, ez da pentsatzeko unea, baizik eta atseden hartu eta haizatzekoa.\nAsmo jakinik gabeko atsedenaldia da ala ondo pentsatua?\nEz genuen uste hainbeste kontzertu eskainiko genuenik. Eskaini ditugu eta ederki, baina iaz erabaki genuen amaitu beharra zegoela, ez duela zentzurik etengabe disko berarekin aritzeak. Beraz, asmoa da geratzea, eta ikustea zer datorren. Gogoa badugu egingo dugu zerbait berriro ere. Niretzat sekulako izan da azken diskoa egitea eta zuzenean aritu garen bezala aritzea. Denontzat oso urte zaila izan ziren aurrekoa, eta hau dena aurrera eramatea izan da zailena eta garrantzitsuena. Eta orain, onerako zein txarrerako, lasaitasun une batean gaude. Genuen beharra asetu dugu, eta ikusiko dugu. Atsedenaldia onerako izango dela uste dut, denak oso kontent gaudelako. Ez da egon kontzertu bakar bat ere eman behar ez genuela pentsatu dugunik.\nBai euskal Herrian, bai eta hemendik kanpo ere, Lisabök ospe berezi bat lortu du. Zenbaitentzat kultuko talde ere bazarete. Zer sentitzen duzue halakoak entzutean?\nLaudorioak entzutea beti da gozoa, baina bestalde, halakoak gurekin ez doazela iruditzen zait. Ez dakigu ondo zeren araberakoa izaten den hori.\nDuzuen jarrera eta soinu identifikagarri bat lortu izana, akaso?\nBai, agian, gaur egun badugu zerbait identifikatzen gaituena. Hasieran beti lotzen zaituzte beste zerbaitekin, denok ditugulako gure erreferenteak. Eta hasiera batean Dut-ekin lotzen gintuzten akaso, neurri handi batean gure erreferente zirelako. Baina, denbora pasa da, eta igual bai lortu dugu identifika gaitzaten.\nBidehuts kolektiboa sortu zenuten Inoren Ero Ni eta Anarirekin batera, zuen gauzak argitaratzeko. Horrekin segituko duzue?\nSortu genuen, behar hori sentitu genuelako eta lehenagotik genuen asmo bat zelako. Lehen maketa atera genuenetik argi genuen ahal den heinean gauzak geure kabuz egin nahi genituela. Bai Esan Ozenkirekin bai Metak-ekin lan egin genuenean horrela izan zen. Eta testuinguru egokia gertatu zitzaigun Bidehuts sortzeko. Eskaintza batzuk bagenituen, askoz ere erosoagoak gainera, eta Bidehuts ez zegoen egina. Baina nahiago genuen gauzak gaizki egin, baina gure kabuz egin. Lan handia da, baina bete egiten zaitu. Eta jarraituko dugu horretan bai. Kolektiboa osatu genuenean bakoitzak bazuen bere kontzepzioa, baina pixkanaka bere kabuz eginez joan da proiektua. Ziur aski, ez dugulako baldintza berezirik, ez dagoelako erlijiorik kolektiboan.\nBinilo txiki bat atera berri duzue, Inoren Ero Ni eta Lisabören abesti banarekin. Errentagarritasunari begira ez zenuten egingo, behintzat?\nBetidanik gustatu zaizkigu horrelako lanak, diskoak, oparitxoak… Neurri batean da, beste musikari batzuk niri egitea gustatuko litzaidakeena, ni neuk egitea. Eta, egia esateko, buruhauste handi bat da hori egitea; kartoizko kutxatxoa atontzea… Eta oso garestia da, gainera, baina nahi genuen egin, eta egin dugu. Bidehutsen lehen argitalpena izan behar zuen honek, baina eskerrak aurretik beste gauza batzuk atera ditugun.\nMusika industria hilik dagoela esan izan du azkenaldian batek baino gehiagok. Baina, sortzaileak diren bitartean…\nBeti dago modurik aurrera egiteko. Eta guretzat errazagoa da hala. Gu ez gaude oso sarturik industria horretan. Undergroundetik bizitzea zaila da modu batean, baina erraza da beste modu batean. Gure salmentak beti izan dira oso txikiak; beraz, ez dugu asko galtzeko. Gainera abantaila bat badugu. Gure publikoa nahikoa fidela da. Beraz gure proposamenarekin aurrera egin genezake. Gure formula aurkitu dugu, eta bide horretatik jarraituko dugu.\nAro digitalak eta Internetek gauzak erraztu dituzte zentzu batean, baina dena ez da izango urre koloreko. Esaterako, zaila da egun egiten denari kontu egitea.\nBai, aro berri honen bigarren ondorioa da hori. Hasiera batean izan zen boom bat: «dena zuk egin dezakezu». Bai, egia da. Esaterako, myspace-rekin denak liluratuta daude. Eta bai, oso ondo dago, baina nahiko ausazkoa da. Eta oso zaila egiten da dena jarraitzea edo kalitate bermeak topatzea.\n← Mikel Laboaren heriotza Le Monden\nEZLEKUEN AZKEN ZARTAKOA →


kritiken hemeroteka » Portuan gazte\n« Narrazio guztiak | Erabat harilkatu gabe »\nPortuan gazte Ibon Egaña / Deia, 2012-01-28\n“Gure belaunaldia, inozoa, sentibera koldarra, bihotz onekoa, nirea, zurea, zer, zer egiten dut nik malkotan”. Hala mintzo da Koldo Izagirreren nobela berriko lehen kapituluan izenik gabeko narratzailea, hilerri bateko panteoien artetik. Handik ekiten dio atzera begirakoari gizonak, belaunaldi baten erretratua egin nahirik, eta 1977ko udako gorabeherak berritzen ditu, bera eta bere lagunak gazte zirenekoak, frankismo osteko urte nahasi eta ekintzaileak. Egilearen nortasun-ikur bihurtua den portu industrialaren inguruko geografia eta iruditerian kokatua, Sua nahi, Mr Churchill? (2005) amaitzen zen puntuan hasten da Egarri egunak portualdean.\n1970eko hamarkadako azken urteei begira jarrita, garaiko tentsio sozio-politikoen hainbat alderdi arakatzen ditu Izagirrek; klase borroka, besteren artean. Sasoi hartako grebak, sindikatuen indartzea eta asanbladekiko gatazkak, enpresaburu eta soldatapekoen arteko liskarrak, langileen mendeku txikiak… Orobat, orduko eta geroagoko eztabaida politiko zenbait (borroka-moldeei buruzkoak, naziotasunaren eta klase-borrokaren artekoak) presente daude pertsonaien solasetan, ekintzetan eta paisaia sozio-politikoan. Baina ziurrenik eleberri honek garai hari eskaintzen dion begiradan berriena feminismoaren indartzeaz eta gizontasunaren nolabaiteko krisiaz egiten duen hausnarketa da. Gau eskolan klaseak ematen dituen gizon gazte protagonista ez ausartegi eta zalantzatia feministen diskurtso berriarekin jartzen du aurrez aurre Izagirrek, haren kontraesanak eta nahi baina ezinak agerrarazteko (“nola ekarri feminismoa gure ederrera? Nola eman gure zakarra feminismoari?”).\nTentsio horiek irudikatu nahirik, bi emakumeren (bi emakume-ereduren) erdian kokatzen du protagonista egileak: bafore sobietarretako emakumeen omenez Aleksandra izena hartu duen artista feminista porrokatuaren eta Marilu emakume etxekoiago, borroka nazionalarekin konprometituagoaren artean. Sinbolo banarekin lotzen ditu protagonistak emakumeok: gereziekin Aleksandra (pasioa, estetika, egarria), odolarekin Marilu (zauria, sakrifizioa) eta, hartara, alegoriaren mailara igotzen ditu emakume horiekiko harremanak. Narrazioaren asmo alegorikoa, dena den, nabarmena da eleberriaren beste hainbat alderditan ere: liburua hasi eta ixten duen Bixarberderen hilobiratzearen kontakizunean, esaterako (“zenbatek ulertuko ote zuten egiten ari zirena gure lehen hilobiratze publikoa zela”). Esplizitua da, izan ere, eleberrian zehar belaunaldi baten narrazioa eraikitzeko asmoa, eta bide horretan sinbolizaziora eta alegoriara jo du Izagirrek: pertsonaiak eta beren ekintzak ez dira indibidualak soilik, zerbait kolektiboagoaren alegoria baizik. Narratzailearen jardunean tartekatzen diren memoria kolektiboko kantu eta aipuek ere ahots narratzailea bera kolektibizatzea dakarte.\nKonkretutik orokorrerako jauzian eta garaiko hamaika gai jaso nahian, baina, irakurleak istorioarekiko zein pertsonaiekiko duen inplikazioa eta zehaztasuna ateratzen dira galtzaile, nire ustean. Era berean, Izagirreren prosa bihurriak, elipsi zorabiagarriek eta bihurrikeria sintaktikoek (etekin eta plazer estetiko handiaren iturri, ez dut hori ukatzen) maiz aterarazi egin dute irakurle hau bederen kontakizunetik, idazleak eraiki duen artefaktu estetiko apartak istorioa irentsi izan balu bezala.


Diputatuen kontseiluak 2020ko urriaren 27ko bileran onartutako gaiak - Artikulua - Gipuzkoa ETORKIZUNA ORAIN\nKontratazio espediente hau onartzea: Bitarteko eta komunikazio euskarri desberdinetan informazio, publizitate, komunikazio eta gizarteratze elementuen planifikazioa eta erosketa zerbitzuak. Aurretiazko tramitazioa.\nHornidura kontratazio espediente hau onartzea: Elisa kitak erosteko behi aziendaren osasun planerako, abeltzaintzako gainerako aziendei eragiten dieten beste patologia batzuk kontrolatzeko saneamendu kanpainak eta kontrol ofizialeko analisietarako. Aurretiazko tramitazioa.\nDirulaguntza hauen oinarri arautzaileak aldatzea: Gipuzkoako Zientzia, Teknologia eta Berrikuntza Sarea bultzatzeko programakoak.\nDirulaguntza ematea zuzenean ELKARGI Elkarrekiko Berme Sozietateari: finantza erakunde mailegu-emaileek Gipuzkoako enpresei (ETEak batez ere), maileguen amortizazio gabealdiak emateko.\nGipuzkoako Foru Aldundiko funtzionarioei gordetako Lanpostu Zerrenda aldatzea.\nBerraztertzeko errekurtso hau ebaztea: ELA sindikatu atalak jarritakoa, Gipuzkoako Foru Aldundiko funtzionarioei gordetako Lanpostu Zerrenda aldatzen zuen Diputatuen Kontseiluaren 2020ko ekainaren 30eko erabakiaren aurka.\nKonpromiso kreditua sortzea Ekonomia Sustapeneko, Turismoko eta Landa Inguruneko Departamentuan.\nUNED-Bergarako Fundazioaren estatutuen aldaketa onartzea, 2020ko otsailaren 26an Fundazioaren Patronatuko Batzordeak erabakitakoarekin bat etorriz.


Autoen alokairua Kirkwall aireportua Compare autoa alokatzeko prezioak Autoak - | Autoen alokairua Kirkwall aireportua Compare autoa alokatzeko prezioak Autoak -\nKirkwall aireportua errepideko bidaia baterako abiapuntua da. Hemendik oso erraza da inguruko guneetara iristea. Alokatzeko auto bat gidatzea oso garrantzitsua da denbora kopuru jakin batean nabarmentzeko. Ongi etorri Taxi-gidariak Kirkwall! Duen taxi-gidariak guneak egokiena mundu on bat gara. Gozamenerako diren gure konpromisoa zati bat lortzen duzu ikusteko. Azalduko dizugu erosi taxi-gidariak beheko zerrendan bildu hiri barruan zerrenda. Mesedez, jar zaitez gure laguntza-taldearekin harremanetan. Autoaren alokairu egokia eta horrelako aseguruak aukera ditzakete. Alquiler121.com harremanetan jar zaitezke telefonoz edo posta elektronikoz. Zure autoa erreserbatu eta zure helmugara iristeko laguntza zuzena behar baduzu, zure larrialdiko zenbakia ere deitu behar duzu. Zure telefono zenbakira deitu behar duzu beti. Kirkwall aireportuko autoen alokairurako prezio onenak daude beti. Egin beharreko gauza bakarra zure bidaiarako behar duzun autoa hautatzea da. Ziur prezioa zuzena dela. Ez izan zalantzarik. Prezioak gero eta luzeagoak izango dira, autoa alokatzeko erabilgarritasuna denboran zehar murriztuko delako. Kirkwall aireportuan erreserba baieztatzeko, alokatu ezazu autoa121.com-en eta autoa alokatzeko enpresa. Modu horretan ziur zaude ez dagoela sorpresa autoan jasotzean edo itzuliz gero. Alokairuko zenbait enpresek zenbait gehigarrirekin kargu gehigarriak ordaintzen dituzunean, besteak beste, ez duzu aldez aurretik adierazi alquiler121.com-k Kirkwall aireportuko autoen alokairuak alderatzen dituela. Guztira, 800 alokairuko enpresek alquiler121.comrekin lan egiten dute, Hertz, Europcar, Sixt eta Aurrekontu bezalako enpresek. Zugandik edonora, alokatzeko auto bat eskaini ahal dizugu, 30.000 helmuga baino gehiago estaltzen baitituzu mundu osoan. Azkenean, baina ez gutxienez: prezio eta zerbitzu onena eskaintzen dituzu!\nAutoak alokatzeko Guadalajara doako alderaketa


Tuterak golf zelai bat egiteko aukera jaso du bere lurralde estrategian - Nafarroako Hitza Tuterak golf zelai bat egiteko aukera jaso du bere lurralde estrategian – Nafarroako Hitza\nTuterak golf zelai bat egiteko aukera jaso du bere lurralde estrategian\n2021, ekainak 04 Albisteak, gaiak, Gizartea, Ingurunea, Kirola, nafarroa 145\nNavarra Sumak eta PSNk babestu dute Erriberako Graas elkarteak bultzatutako proiektua; Ezkerrak kontra bozkatu du, eta ekologistek protesta egin dute salatzeko.\nAteak zabalik jarraitzen du: Tuterako Udalak behin betiko onartu du Lurraldearen Okupazioaren Udal Estrategia, eta jaso egin du Graas elkarteak sustatutako golf zelai bat egiteko proiektua. Navarra Sumak —koalizio horrek agintea du udaletxean— babestu du egitasmoa, PSNren aldeko botoekin batera. Ezkerra izan da proiektuaren kontrako botoa eman duen talde bakarra.\nAstelehen arratsaldean egin zuen Tuterako Udalak estrategia onartzeko osoko bilkura; kanpoan, golf zelaiaren aurkako elkarretaratzea egin zuten zenbait herritarrek, Ekologistak Martxan taldeak deituta. Ekologistek “egitasmo elitistatzat” jo dute, eta salatu dute ingurumenean “kalte handia” eraginen lukeela. Atzera bota dezatela eskatu dute.\nErriberan golf zelai bat egiteko asmoa aspaldikoa da. 2000ko hamarkadan, adibidez, Tuteran Eco-City proiektua garatu nahi izan zuten, eta helburua zen 3.500 biztanleko auzo berri bat eraikitzea, golf zelai batekin. Fontellasen, berriz, Monrepos eraikuntza enpresak herri horretako Cerro Fontellas kirol elkartearekin egin zuen bat, etxebizitzak eta golf zelai bat eraikitzeko.\nBi proiektuon bideragarritasunik ezak bazter utzi du Erriberan golf zelai bat egiteko asmoa, orain arte. 2019ko martxoan, baina, Graas elkartea aurkeztu zuten Tuteran: talde hori sortu zuten Erriberako hiriburuan golf zelai publiko bat egin dezatela eskatzeko, hain zuzen ere.\nHiruko udal gobernuak —Ezkerra, Tudela Puede eta PSN— garatu zuen aurreko legegintzaldian Tuterako Udalak asteon onartutako Lurraldearen Okupazioaren Udal Estrategia. Prozesuan parte hartu zuten ezein taldek edo eragilek ez zuen aipatu hirian golf zelai publiko bat egiteko aukera. 2019an, Navarra Sumak lortu zuen Tuterako alkatetza, eta koalizio horrek jaso zituen, estrategia behin-behinean onartu eta gero, testua moldatzeko egindako iradokizunak. Horietako bat zen Graas elkartearena, Tuteran golf zelai bat egiteko asmoz.\nEstrategia behin betiko onartu du orain udalak, eta horrek erran nahi du proiektua gauzatzeko aukerak mahai gainean segitzen duela. Golf zelaiak 50 hektarea hartuko lituzke. Ekologistak Martxan taldeko arduradunek nabarmendu dute golf zelai batek zortzi eta hamalau milioi euro arteko gastua eragiten duela. “Tuterakoaren kasuan, diru hori publikoa litzateke”, salatu dute.\nTuterako Udaleko agintariek erran dute “etorkizuneko” proiektu bat dela golf zelaia. Horrek ez ditu ekologisten kezkak uxatu, halere. “Osoko bilkuran izan dute proiektua baztertzeko aukera, baina ez dute baliatu”, salatu dute. Egitasmoa estrategian jaso eta gero, hain zuzen, garatzen segitu ahal izanen dutela nabarmendu dute.\n« “Oso agerikoa da hilekoaren gaineko kulturaren falta”\nNor bere esparrutik, eta denak elkarrekin »


Jean Etxepareborda - Wikipedia, entziklopedia askea.\nNafarroa Beherea, 1823\nBuenos Aires, 1892ko apirilaren  27a (68/69 urte)\nJean Etxepareborda (Nafarroa Beherea, 1823 - Buenos Aires, Argentina, 1892ko apirilaren 27a) ikerlaria izan zen. Doktorea zen Medikuntzan. 1850. urtean Argentinara jo zuen eta katedra bat eman zioten Buenos Airesen sortu berri zen Medikuntza Fakultatean. Hiru urte geroago eta bere auzoan esperimentu batzuk egin ondoren, argindarra ekoiztea lortu zuen. Hala eta guztiz ere, 30 urte igaro behar izan zuten Buenos Airesen argiteria publikorako argindarra erabili zen arte.


Berriak | Sustrai aisialdi taldea | Loiola\n“Urumeak irakin” ipuin kolektiboa\nEuskal mitologia erakusketa\nHome | Berriak\nabendua 31, 2017 KronikaUncategorized0 comments\nEderki pasa genuen urteari amaiera emateko festa. Hasi eta konturatu orduko bukatu zitzaigun Sustraiona! Beste urte batez DJ Mikeltxirekin dantza egiteko aukera izan genuen.... Jarraitu irakurtzen\nOlentzero eta Mari Domingi Loiolan\nabendua 25, 2017 KronikaUncategorized0 comments\nAurten oso ongi portatu gara Loiolan, hain ongi portatu gara bisita berezia izan dugula 24ean gauean. Mari Domingi eta Olentzero gurekin izan ziren eta... Jarraitu irakurtzen\nJan ta lo in\nazaroa 1, 2017 KronikaUncategorized0 comments\nHorixe da bizitza (beste gauza batzuen artean) jan eta lo egin! Animen gauaren bueltan elkartu ginen kultur etxean gau berezi bat ospatzeko. Heriotza eta... Jarraitu irakurtzen\nurria 31, 2017 Deialdia0 comments\nBertan dugu arimen gaua eta aurten Sustraiko lagunok modu berezi batean ospatuko dugu. Azaroaren 1ean 18:00etan ipuinen ibilbide berezi bat egingo dugu kultur etxean... Jarraitu irakurtzen\nurria 2, 2017 KronikaUncategorized0 comments\nEuripean izan bazen ere, egun ederra pasa genuen atzo perretxikoen festan. Azkenean gynkana ezin izan genuen aurrera eraman, baino horren ordez eskulan tailerra eta... Jarraitu irakurtzen\nIgandean perretxikoaren festa!\niraila 28, 2017 Deialdia0 comments\nUda bukatu eta oporrak amaitu zaizkigu baino lasai! hemen dira perretxikoak! Eta perretxikoetaz gozatzeko urtero bezala Loiolatarra elkarteko lagunek jardunaldi ederrak prestatu dituzte. Igande honetan... Jarraitu irakurtzen\nLoiolako jaiak 2017 (Irudiak)\niraila 11, 2017 Uncategorized0 comments\nBeste urte batez Loiolako jaietan haur eta gazteen ekintzak antolatzen aritu gara. Primeran pasa ditugu jaiak eta irudi politak utzi dizkigute. Hemen uzten dizkizuegu... Jarraitu irakurtzen\nekaina 24, 2017 Uncategorized0 comments\nPrimeran pasatu genuen atzo arratsaldean Latsarien plazan azti eta sorginen zain. Urumeatik gerturatu zitzaizkigun aurten ere Urkiko lagunen laguntzaz. Kalejiran abiatu ginen Lorategi hirira... Jarraitu irakurtzen\nSan juan bezpera Loiolan\nekaina 21, 2017 Uncategorized0 comments\nAurten ere, San Juan Suaren inguruan festa eguna antolatu dugu auzoan hainbat taldeek. Magiaz beteriko sorgin gaua auzotarrek elkarrekin ospatzea da helburua. Jolasen tailerraren... Jarraitu irakurtzen\nLoiola D’or grabaketa eguna\nmaiatza 23, 2017 Uncategorized0 comments\nPrimeran pasatu genuen larunbatean. Gure auzoa oporretarako gune bihurtu genuen eta hau saltzeko spot-a grabatu genuen. Azken emaitza ikusteko itxaron beharko dugu, baino bitartean... Jarraitu irakurtzen\nGazteria sailak diruz lagunduriko proiektua\nSustrai aisialdi elkartea (CC) Aitortu - Ez Komertziala - Partekatu Berdin


ryan reynolds | Txutxumutxuak\nScarlett eta Ryan: bihotza bete nahiaren eta zurrumurruei ihes egitearen arteko oreka bila\nAbenduan ohar ofiziala igorri zuten Scarlett Johanssonek eta Ryan Reynoldsek: “Gure harremana bukatzea erabaki dugu. Badakigu zaila izango dela pribatutasuna mantentzea, dena den, eskertuko genuke gure egoera kontutan hartzea”. 2010eko azaroan ezkondu zen bikotea Kanadan eta, bi urteren buruan, banantzea erabaki zuten.\nEta pribatutasuna mantentzeko ahalegina egin badute ere, argi dago euren helburua ez dutela bete.\nAste honetan heldu zaigun zurrumurru baten arabera, Scarlett Johanssonek erronka berri bat du: Justin Timberlake bereganatzea. Itxura denez, Ryan Reynoldsekin maitemindu aurretik zeukan maitalearengana jo nahian dabil aktorea baina, jakina, Jessica Biel (Timberlaken egungo neska-laguna) tartetik kentzea ez zaio erraza egingo.\nRyan Reynoldsi dagokionez, berriz, badirudi Sandra Bullockekin batera hasi duela 2011. urtea. Eta jakina, berehala zabaldu zen albistea. Elkarrekin ote daude? Azken horrek 2010ean utzi zuen Jesse James senarra Oscar saria irabazi berritan, beste emakume batzuekin engainatu zuela publiko egin zelako eta, beraz, bihotza libre dauka. Horregatik, ez litzateke hain arraroa izango penak elkarrekin arintzeko elkartu izana. Baina Bullockek gezurtatu egin du bion artean maitasun harremanik dagoenik.\n“Ameriketako Estatu Batuetako emakumeak lasai egon daitezke; izan ere, Ryan Reynolds ez da nire amorantea“, uzti nahi izan du Sandra Bullockek Urrezko Globoetan kazetariek zurrumurrei buruz galdetu diotenean.\nDenborak jarriko du bakoitza dagokionaren alboan… edo ez!!\nThis entry was posted in Pertsonaia ezagunak and tagged jessica biel, ryan reynolds, sandra bullock, scarlett on 18 January, 2011 by .


Administrarientzako 63 lanpostuen deialdian izena emateko epea ireki dute - Irutxuloko Hitza : Irutxuloko Hitza\nDonostiako Udaleko 63 administrari postu oposizio bidez eta txanda librean lortzeko izena eman daiteke, hilaren 30era bitarte. Parte hartzeko bi modu dauden arren, eskaerak elektronikoki aurkeztea gomendatu dute COVID-19ak eragindako murrizketengatik.\nElektronikoki, Hautaketa prozesuetan parte hartzea formularioa betez eman daiteke izena, udalaren webguneko Izapideak atalean. Horretarako, identifikatu egin behar da onartutako identifikazio eta sinadura elektronikoko sistemaren baten bidez (ziurtagiri digitala, B@kQ, eta abar). B@kQ ziurtagiri digitala EAEko administrazioetako arreta bulegoetan lor daiteke. Donostian, Udalinfok bere bulegoetan bertan ematen ditu ziurtagiri horiek, eta ezinbestekoa da aurretik hitzordua eskatzea. Hilabete honetan, Arrokako bulegoak ziurtagiri horiek emateko bakarrik erabiliko dira. B@kQ ziurtagiria Foru Aldundiaren eta Eusko Jaurlaritzaren arreta bulegoetan eta KZGuneetan ere ematen da.\nPresentzialki ere eman daiteke izena, hitzordua eskatuta Udalinfoko hiru bulegoetako batean: Easo kalea 41, Morlanseko biribilgunea 1 eta San Martzial plaza 4 (Altza).


-“LasAI” metodoak COVID-19aren aurreko segurtasun neurriak eta jesarlekuen plana betetzen direla bermatzen du adimen artifizialaren bidez\n-Ibon Reinoso ekintzaile bermeotarrak sortutako sistemari esker, Bermeoko aretoetan kultur ekitaldiez gozatzeko aukera izango da segurtasun neurriak errespetatuz\nBermeon, 2021eko uztailaren 07an.- Iazko Busturialdeko Enpresa-Ideien lehiaketan gailendu ziren Ibon Reinoso bermeotarra eta bere taldea (Eneko González eta Mikel Colmenares). Gazte ekintzaile horiek adimen artifizialean oinarritutako “ArrAIn” izeneko proiektu berritzailea aurkeztu zuten beste 32 proiekturekin batera. Hirukoteak proposatutako planteamenduak, atunontzien arrain harrapaketak monitorizatu eta zehaztea ahalbidetzen zuen. Egun, lau kide dira eta “Neure” startup-a sortu dute. Berrikuntzan eta ezagutzan sustraitutako bertako enpresa honek adimen artifizialean oinarritutako konponbideak garatzen ditu eta Udalarekin aritu da elkarlanean kultur-ekitaldietan segurtasun neurriak bermatu aldera.\n“LasAI” sistemak COVID-19aren aurreko segurtasun neurriak eta jesarlekuen plana betetzen direla bermatzen du, horretarako, “Neure”-k eratutako Adimen Artifizialak, musukoaren erabilera eta pertsonen artean dagoen distantzia neurtzen ditu. Gertakari desegokiren bat jasoz gero, sistema honek ekitaldiko arduradunari jakinarazten dio, ikuskizunaren martxa egokia ziurtatuz.\nUdala eta startup-aren elkarlana udalerria eremu gorrian zegoela gauzatu zen. Hori horrela arazoa identifikatu eta teknologia, laguntzeko tresna gisa erabiltzeko erabakia hartu zuten. Frontoian egin ziren lehenbiziko saiakerak, guneko sarreran musukoak ondo jantzita zeudela kontrolatzeko erabili ziren. Ondoren Nestor Bastarretxea zine aretora mugitu zen sistema osoa.\nLehenengoko saioan, instalatutako adimen artifizialak %80eko emaitzak izan zituen iragarpenetan. Egun, %93-ko doitasuna lortu du denbora errealean. Distantzia edo musukoaren arauak betetzen ez badira, sistemak segituan bidaltzen dio oharra arduradunari.\nElkarlan honen ondorioz, azpiegitura guztia diseinatzea, instalazioa egitea, froga guztiak egitea, alegia, prozesu berri asko erakutsi dizkio ekintzaile taldeari, sektore publikoarekiko harremanak nola diren eta nola funtzionatzen duten ulertzeko jarraibideak eman baita ere.\nAritz Abaroa alkateak azpimarratu duenez, Udalaren eta herriko teknologia enpresa gazte honen arteko elkarlana berebizikoa izan da areto itxietako ekitaldietan segurtasun neurriak bermatu eta berme horrekin beste gehiago antolatu ahal izateko eta era berean bertoko ekintzaileei aukera eman diegu arazo, egoera eta instalazio erreal baten aurrean beraien lana gauzatu ahal izateko. Zalantzarik gabe Udalaren helburua herriko talentuen lana balioan jartzea da.


bestelakoak | Lantalan\nDenak komunikatzen du: trebatu!\nUEUren ikastaroen baitan Gotzon Carcar-ek Iruñean eman zuen “Komunikazioa lantzen: aurkezpenetan entrenamendu trinkoa” ikastaroan Juan Luis Arexolaleiba EMUNkideak parte hartu zuen.\nAlbiste honetan Gotzonek berak ikastaroaren helburu eta edukien berri ematen duen bideoa duzu ikusgai batetik eta, bestetik, oso modu laburrean, gure lankideari azpimarragarriak iruditu zaizkion bizpahiru datu eta kontzeptu plazaratzen dizkizugu.\n1. “Ilustrazioaren biktima gara”. Korronte horren arabera pertsonak, batez ere animali arrazionalak gara, hau da, “burua”. Hori ez horrela, bihotzean datza gizakion mamia.\n2. Nola komunikatzen dugu?\n% 55: gorputza.\n% 38: ahotsa –bolumena, tonua, abiadura…-.\n% 7: edukia.\n3. Gorputzak beti dio egia.\nKomunikazioan hartzaileekiko “begi kontaktua” modu kontzientean landu behar dugu.\nSentitzen ez baduzu ezin duzu transmititu. Burutik eta ahotik ateratzen diren hitzak belarrietara iristen dira. Bihotzetik ateratzen direnak bihotzera iristen dira.\n4. Ondo komunikatzeko garrantzitsuena arnasa modu egokian hartzea da.\n5. Makuluak gainditu behar ditugu: boligrafoa edo beste objekturen bat eskuan izatea, ppt desegokia, hitzezko makuluak: “eee”, “bueno”…\nHitz makuluek isiluneak lapurtzen dizkigute. Isiluneei esker musika posible bada, komunikazioan ere isiluneak behar ditugu. Isiluneek arnasa hartzeko eta gure mezua egituratzeko balio dute.\n6. Komunikatzerakoan “eszenatokia menperatu” behar dugu. Helburu horrekin komunikatzaileak “arreta gunea” sortu, bere “gotorlekua” eta mapa izan behar ditu,…\n7. Ezaguera vs. Jakinduria. Diferentzia eskarmentuan eta esperientzian datza. Jakintsua gai da praktikan jartzeko ezagutzen duena.\nGidatzen, igeri egiten…irakurriz edo internet-ez ezin da ikasi, praktikatu beharra dago. Horixe bera gertatzen da komunikazioarekin.\nIkastaroan, hainbat kontzeptu jaso ditugu baina, batez ere, “igerilekura bota gara”, etengabe aritu gara entrenatzen.\nGotzon-ek horrenbeste maite dituen metaforetako bat erabiliz: zein da elefante bat jateko modu bakarra?, ba, zatika. Horixe bera gertatzen da komunikazioarekin: garrantzitsuak diren elementuak pixkanaka txertatuz eta etengabe entrenatuz, “elefantea jatea” lortuko dugu.\nIkastaroa erabat praktiko eta sakona da, niri iritzian gomendagarria. Artikuluak norbaiten interesa piztu badu, udazkenean bertan, UEUk Eibarren antolatu duen ikastaroan, du entrenatzeko aukera.\nAstelehena, 2008ko apirilaren 28a\n“Si no está roto, Rómpalo. Ideas no convencionales para un mundo de negocios cambiante” liburuak aldatzen ez den bakarra aldaketa dela kontuan izanda, berrikuntzaren, ausardiaren eta pasioaren garrantziaz dihardu.\nIdazlea: Roberto j. Kriegel eta Louis Patler, (2001)\nBerritzeko eta ausardiaz eta pasioz jokatzeko adibide erreal eta oso argiak jasotzeko aukera ematen du liburuak. Horrez gain, gure nahia bideratzeko, gure beldurra gainditzeko eta berritzen trebatzeko ariketa praktikoak datoz.


Osasun Mentalaren Munduko Eguna - San Juan de Dios Arrasate-Mondragón\nSan Juan de Dios, Arrasate, 2021eko urriaren 10a\n1992. urteaz geroztik, urtero, urriaren 10ean, Osasun Mentalaren Munduko Eguna ospatzen dugu. Aurten aukeratu den leloa honako hau izan da: “OSASUN MENTALA, beharrezko eskubidea”. Arrasateko SAN JUAN DE DIOS Ospitaleko egoiliarrek bat egin dute ospakizun honekin, eta denek osasun integral ona izan dezagun nahia partekatu dute.\nOspitalearen Egoitzetako batean Eukaristia ospatu zen, eta bertako egoiliar eta laguntzaile askok hartu zuten parte.\nGainera, Ospitaleko bi egoiliarrek egun honetako ospakizunen ikusgarritasuna handitu nahi izan dute: Norak pianoan, eta Gotok, poeta bikaina bera, beren trebetasun artistikoak, inspirazioa eta bizipenak eskaini dizkigute. Egunez egun, erabateko osasunaren eta gizarteratzearen alde borrokatzen direnen itxaropena handitzeko eta mugak gainditzeko pizgarri ederra. Ez da lan erraza, baina; gorabehera asko ditu, gizarte-estigmaren haizea kontran, eta horrek autoestimua gutxitu eta pertsonak ostrazismora bultzatzen ditu.\nESTIGMA SUNTSITUZ, Iñigo Montoya “Goto”.\nZure eromenaz jabetuta,\nhurbilagotik bizi duzu zentzutasuna\nzuhurtzat jotzen direnak baino.\nHegaldia altxa ezin duten\nuso errenak bezala,\nospitale honetan bizi gara,\nedo irauten dugu.\nEta ilargi betea denean.\nEdo gau izartsuetan.\nGure etxetik urrun.\nBuruaren jabe, edo galduta…\nZigarro mutxikinen eta maitasun apurren eskale gara.\nAdinduak bezala gara.\nHaurrak bezala gara.\nputaren musuaren zaporea duena,\neta ardo garratzarena.\nIsiltasunean murgildu naiz,\neta oihuka entzun dut.\nKiskali egin naiz infernuan.\nEta gaur itzuli egin naiz\nEz inor baino gehiago, ez inor baino gutxiago.\nEz hain oldarkorrak\n(diagnostikatu egiten gaituzte)\n(hori argi dago)\nEstigma apurtzen ari gara,\nbaina suntsitu egin behar dugu.\nEgun bakoitza egun ona da\nBaina gaur, urriaren 10a,\nOsasun Mentalaren Eguna,\neska dezagun irmo gurea dena:\naskatasuna, maitasuna, errespetua…\nEta ibiltzeko bide bat:\nosasuna eta gaixotasuna bereizi gabe.


Badok | Rock astunaren zama\nUrteak dira Eric Dezak, Alex Etxeberriak eta Koldo Sagarzazuk elkar ezagutzen dutela. Elkarrekin jo izan dute berbenetan eta blues taldeetan, baina, halako batean, elkarri esan zioten: «Talde bat egingo dugu; orain, benetan». Horrela sortu zen Deus Ez, Eibarren (Gipuzkoa), eta duela bi urte eman zuten argitara diskoa, taldearen izen berekoa. Orain, soinu landuagoarekin eman dute bigarren kolpea: Sherpak diskoa aurkeztu dute, hamar kantako lana.\nKoldo Sagarzazu (bateria) + Eric Deza (ahotsa eta gitarra) + Alex Etxeberria (baxua) = Deus Ez. (Ainhoa Beristain)\nIndarra dauka Deus Ez taldeak, eta, horregatik, zenbait zalek musikariei esaten diete irabazi egiten duela zuzeneko emanaldietan. 2017. urtean, lehenengo diskoa grabatu zutenean, soinu «gordina» bilatzen zuten, Eric Deza abeslari eta gitarristaren hitzetan. «Beldur pixka bat» zioten ekoizpena gehiegi lantzeari, gero zuzenera eramateko zerbait «erraza» nahi zutelako.\nOraingoan, jauzi egitea erabaki dute: «Ikusi dugu baditugula trikimailu batzuk soinuak pedalekin sartzeko, nahiz eta hirukotea izan». Bigarren diskoaren soinu landua zuzenekoetara eramaten saiatuko dira orain: «Geruza asko daude, eta ezinezkoa da zuzenekoetan dena sartzea, baina hori nahi izan dugu. Beldur gutxiago diogu esperimentatzeari».\nLehen diskotik bigarrenera igaro diren bi urteetan, taldea ez da ezkutuan aritu: 25 kontzertu inguru eman dituzte, eta horietan definitu dute taldearen soinua, eta zein den jarraitu beharreko bidea. «Zuzenekoak erakutsi digu zer estilotan aritzen garen hobeto, non sentitzen garen erosoen», Dezaren hitzetan.\nAgertokian ez zeudenean, lokalean ari ziren jotzen, kanta berriak sortzen. «Oso prozesu naturala izan da». Dezak berak eraman ohi ditu «ideiak» lokalera, gitarrarekin sortutako riff batetik abiatuta, normalean: «Denon artean osatzen dugu puzzlea. Bakoitzak berea jartzen du, eta geruzaz geruza lantzen ditugu kantak». Instrumentuak, efektuak eta letra, bata bestearen gainean.\n“Zuzenekoak erakutsi digu zer estilotan aritzen garen hobeto, non sentitzen garen erosoen”\nDezaren lana izan ohi da abestietako hitzak idaztea, nahiz eta ez den lanik erosoena beretzat. «Neure burua musikaritzat daukat abesti idazletzat baino gehiago». Halere, pazientziaz lan egitea gustatzen zaio: «Zenbat eta presio gehiago jarri, orduan eta okerrago. Azkenean kantak esaten dizu zertaz hitz egin behar duzun». Sherpak diskoan ere lotuta daude musikarik astunena eta kritikarik zorrotzena dituzten kantak: “Garaile” abestia eta lehiakortasun behartua, eta “Kateak” eta askatasun beharra, adibidez.\nHamargarren eta azken kanta da Sherpak, eta hark ematen dio izena diskoari. «Iradokitzailea» iruditzen zaie kontzeptua, eta diskoan ageri diren gainontzeko gaiak jasotzeko balio die, gainera. Badaude kantu aldarrikatzaileak, baina batez ere buruhauste pertsonalak kontatzen dituzte abestietan. Horiek guztiek norberari sortzen dioten «motxila pisutsuari» egin nahi izan diote keinu: «Askotan hartzen dugu besteen zama ere, gurearekin batera; horregatik Sherpak».\nJosu Erbitiren Drum Groove estudioan (Berriobeiti, Nafarroa) grabatu zuten disko berria, aurrekoaren moduan, hiru musikariek aldi berean jota: «Beste indar batekin jotzen duzu, ez da hain hotza». Elkarrekin duten konfiantzak eta lokalean egindako lanak erraztu zien prozesu «zorrotza».\nKideek ez dute gogo handirik beren musika sailkatzeko: «Oso eklektikoak gara, musika mota asko gustatzen zaizkigu». Grungea eta metala gustatzen zaizkie, baina haiek rock alternatiboa egiten dutela esaten dute. «Halere, ez dakit oso ondo zer esan nahi duen rock alternatiboak», onartzen du Dezak.\nDagoeneko aurkeztu dute Sherpak zuzeneko bi emanalditan, eta «oso gustura» aritu dira. Orain, aurkezpen bira txiki bat dute aurretik: gaur bertan Amurrion (Araba) ariko dira; ekainaren 1ean, Donostiako Olatu Talkan; 6an, Sopelan (Bizkaia); eta, azkenik, 7an, Bilbon. Pixkanaka, taldekideek nabaritzen dute jendea hasi dela Deus Ez izena ezagutzen: «Hasi gara gure tokitxoa egiten, baina ea pixka bat handitu dezakegun».\nDeus Ez: ‘Sherpak’ bira\nETIKETAK:Alex EtxeberriaDeus EzEric DezaJosu ErbitiKoldo Sagarzazu


Le Breuil-en-Auge - Wikipedia, entziklopedia askea.\nCoquainvilliers, Fierville-les-Parcs, Norolles, Pierrefitte-en-Auge, Saint-Hymer, Saint-Philbert-des-Champs eta Le Torquesne\n1.020 (2018ko urtarrilaren 1a)\n535 (%52.5) 493 (%48.3)\nLe Breuil-en-Auge Frantziako udalerria da, Calvados departamenduan dagoena, Normandia Beherea eskualdean. 2013an 1041 biztanle zituen.\n2007an Le Breuil-en-Auge udalerrian erroldatutako biztanleak 938 ziren. Familiak 365 ziren, horien artean 88 pertsona bakarrekoak ziren (32 bakarrik bizi ziren gizonak eta 56 bakarrik bizi ziren emakumeak), 144 seme-alabarik gabeko familiak ziren, 113 seme-alabak dituzten bikoteak ziren eta 20 seme-alabak dituzten guraso-bakarreko familiak ziren.\n2007an 436 etxebizitza zeuden, 373 familiaren etxebizitza nagusia ziren, 53 bigarren erresidentzia ziren eta 10 hutsik zeuden. 414 etxeak ziren eta 20 apartamentuak ziren. 373 etxebizitza nagusietatik 310 bere jabearen bizilekua ziren, 59 alokairuan okupaturik zeuden eta 4 doan lagata zeuden; 4 etxek gela bat zuten, 17 etxek bi zituzten, 59 etxek hiru zituzten, 108 etxek lau zituzten eta 185 etxek bost zituzten. 318 etxek euren parking plaza propioa zuten azpian. 174 etxetan ibilgailu bat zegoen eta 169 etxetan bat baino gehiago zituzten.\nLe Breuil-en-Auge udalerriko biztanleria-piramidea 2009an .\n2007an lan egiteko adina zuten pertsonak 557 ziren, horien artean 417 aktiboak ziren eta 140 inaktiboak ziren. 417 pertsona aktiboetatik 390 lanean zeuden (205 gizon eta 185 emakume) eta 27 langabezian zeuden (10 gizon eta 17 emakume). 140 pertsona inaktiboetatik 70 erretiraturik zeuden, 39 ikasten zeuden eta 31 "bestelako inaktibo" gisa sailkaturik zeuden.\n2009an Le Breuil-en-Auge udalerrian 377 unitate fiskal zeuden, 916,5 pertsonek osaturik. Pertsona bakoitzeko diru-sarrera fiskalaren mediana urteko 19.719 euro zen.\n2007an zeuden 52 komertzioetatik, 2 janari enpresak ziren, 3 bestelako produktu industrialen fabrikazioko enpresak ziren, 13 eraikuntza enpresak ziren, 8 ibilgailuen saltze eta konpontze enpresak ziren, 5 garraio enpresak ziren, 4 ostalaritza eta jatetxe enpresak ziren, 1 informazio eta komunikazio enpresa zen, 1 finantziazio enpresa zen, 2 higiezinen enpresak ziren, 6 zerbitzu enpresak ziren, 6 administrazio publikoko enpresak ziren eta 1 «beste zerbitzu jarduera batzuk» multzoan sailkatutako enpresa zen.\n2009an zeuden norbanakoentzako 16 zerbitzu publikoetatik, 1 posta bulegoa zen, 1 ibilgailuen konpontzeko eta nekazaritza tresnetako lantokia, 1 igeltseroa, 3 margolariak, 2 zurginak, 2 iturginak, 1 argiketaria, 1 ile apaindegia, 3 jatetxeak eta 1 higiezinen agentzia.\n2000. urtean Le Breuil-en-Auge udalerrian 19 nekazaritza-ustiategi zeuden, 365 hektarea erabiltzen.\nFierville-les-Parcs (1,6 km)\nNorolles (3,4 km)\nCoquainvilliers (3,5 km)\nPierrefitte-en-Auge (3,9 km)\nMultimedia: Le Breuil-en-Auge\nBNF: 15247516g (data)\nOrriaren azken aldaketa: 15 urria 2021, 23:10.


U30 Greba Orokorra - Aiaraldea.eus\nIzar Mendiguren Cosgaya 2020-01-31 07:00 Politika Aiaraldea\nErredakzioa 2020-01-31 01:11 Politika Laudio\nLasai hasi da greba eguneko arratsaldea Laudion. Grebalariek kalejira egin dute Latiorro auzotik, eta Lamuza plazara joan dira gero, bertatik abiatu baita herriko mobilizazio zentrala. Arrakasta nabarmena izan du, mila lagunetik gora bertaratu baitira manifestaziora.\nErredakzioa 2020-01-30 23:25 Politika Amurrio\nAmurrioko bizitza ekonomikoa etetea lortu dute grebalariek arratsaldean. Herria barrena kalejira egin dute lehenbizi, eta mobilizazio zentrala burutu dute jarraian. Ehunka pertsona batu dira manifestaziora.\nIndustrialdea eta herrigunea zeharkatu dute Laudioko piketeek\nErredakzioa 2020-01-30 15:53 Jendartea Laudio\nGoizean goizetik ekin diote piketeek Laudion greba orokorraren aldeko aldarria zabaltzeari. Industrialdeko lantegiak eta herriguneko saltokiak bisitatu dituzte, besteak beste.\nErredakzioa 2020-01-30 13:25 Jendartea Amurrio\nJarraipen zabala izan du greba orokorrak Amurrion. Saltoki gehienek ateak itxi dituzte. Pikete informatiboak egon dira enpresetan goizean goizetik; baina ez da aparteko tirabirarik egon.


Saiei buruz jardungo dute gaur eta bihar Oñatiko kultura etxean - Oñati - Goiena.eus\nSaiei buruz jardungo dute gaur eta bihar Oñatiko kultura etxean\nOihana Elortza 2018-02-27 12:05\nSaiak moxala edo behorra jaten Urbian joan den urtean\nGipuzkoako hegazti sarraskijaleen egoera zein den eta sai arreak nola markatzen dituzten eta nola bizi diren azalduko dute gaur eta bihar Oñatiko kultura etxean egingo diren hitzaldi banatan. Oñatin dago sai arreen Gipuzkoako koloniarik handiena.\nHegazti sarraskijalea da aurtengo Ingurumen Jardunaldietako ardatza, eta animalia horrek Gipuzkoan bizi duen egoera eta sai arreek Oñatin duten koloniaz eta egiten dizkieten markatze lanez hitz egingo dute gaur eta bihar kultura etxean.\nSai arrea, sai zuria, miru gorria eta ugatza dira, hurrenez hurren, Gipuzkoan dauden hegazti sarraskijaleak. "Horietan, sai arreak du populazio handiena Gipuzkoan, eta ugatzak, aldiz, txikiena. Aralar inguruan bizi den hirukote bat baino ez dago gaur egun", azaldu du Mikel Olano basozainak. Sai arrearen populazioaren zatirik handiena, gainera, Oñatin dago, Orkatzategin. "Inguru horretako parajea, hor dauden harkaitzak, oso egokiak dira kumeak izan eta hazteko. Arroila horiek politak dira eta normala da hor eroso egotea sai arrea. Habitat naturala da gune hori eurendako", dio Olanok.\nHegazti horien kontrola bi modutara egiten dituzte basozainek: zentsuak egiten dituzte, batetik, urtetik urtera, eta, bestetik, markatze bereziak egiten dizkiete, eraztunak jartzeaz gain. "Uda honetan ere ibili gara animalia horiek markatzen. Kode bat duten kolore biziko goma antzeko bat jarri diogu hainbati hegaletan. Teleskopio bidez egiten diegu jarraipena", azaldu du Gipuzkoako Aldundiko basozainak. Sistema horren bitartez, sai arreak non ibiltzen diren, kumeak non izaten dituzten eta beraien artean nola moldatzen diren ikusten dute basozainek. Biltzen dituzten datuak ordenagailuan gordetzen dituzte, ondoren publikatzeko. Uda honetan, Orkatzategin bizi diren hamar sai arre gazte eta 50 heldu markatu dituzte goma horiekin.\nAzken 50 urte hauetan hegazti sarraskijaleek Gipuzkoan izan duten eboluzioari dagokionez, kopuruak mantentzen direla dio Olanok, ugatzarena arriskuan dagoen arren. "Europa barruan penintsula da horrelako hegazti gehien dituen lurraldea, eta, horren barruan, kantaurialdean dago multzorik handiena. Ganadua dagoen lursailak behar dituzte bizitzeko, hori da-eta euren elikagaia; hildako animalia horien garbiketa isila egiten dute eta beharrezkoak dira", aipatu du Mikel Olanok.\nGipuzkoako hegazti sarraski jaleen inguruko hitzaldia eguaztenean izango da eta Oñatiko koloniari buruzkoa, martitzenean. Biak dira 19:00etan, kultura etxean.


Nazioarteko adituek babestu dute Skolae hezikidetza programa\nNafarroako Gobernuak berretsi egin du Skolae hezikidetza programaren aldeko jarrera. Skolaeren aurka PP eta UPNk egindako kritikei, oraingoan Vox-ek egindako salaketa gehitu behar zaie. Asteburuan Madrilen izandako Nazioarteko I. Hezikidetza Kongresuak eta Nafarroako Berdintasunerako Institutuak, ordea, Foru Gobernuarekin bat eginez defendatu egin dute Skolae.\nErtzainen kontraesanak darraite Iñigo Cabacas-en epaiketan\nIñigo Cabacas-en epaiketa argitzeko epaiketaren saio berrian, zortzi ertzainek lekuko gisa deklaratu dute. Berriro ere, kontraesanak azaldu dira eta euretako batzuk Maria Diaz de Haro kaleko egoera “kontrolpean” zegoela adierazi dute. Hiriburuan saioan, eragin mediatiko eta sozial handia izan duen epaiketari heldu genion eta horrekin batera, eredu polizialaren inguruko eztabaida mahai gaineratu genuen Egoitz Askasibar eta Sonia Gonzalezen parte hartzearekin.\nNavaleko langileek itxialdia egin dute onztiolan administratzaileek erregulazio txostena aurkeztu ostean\nLan kargaren faltak Sestaoko ontziolaren itxiera ekarri du azkenean. Navaleko administrazaileek lan erregulazio txostena aurkeztu dute jadanik eta langileek itxialdia egin zuten bart, gau osoa ontziolan emanda goizeko 6rak arte. Neumatikoak erre eta sirena piztu zuten itixeragatik protestatzeko eta mobilizatzeari ekingo diote egunotan.\nJonathan Martinez: "Bolsonaron garaipena, ultraeskuina eta merkatuen garaipena da eta ezkerrak honen inguruan hausnartu behar du"\nAstelehenetik Ostegunera, 21:00


‘Euskararen baloiak’ Eibarko ikastetxeak bisitatuko ditu | SD Eibar - Web Oficial\n‘Euskararen baloiak’ Eibarko ikastetxeak bisitatuko ditu\nSD Eibar Fundazioak euskararen erabilera sustatzeko asmoz ‘Euskararen baloia’ ekimena sortu du. Egitasmoa Eibarko ikasleei zuzenduta dago eta inguruko ikastetxe guztietan milaka urteko hizkuntzaren erabilpena indartzea du helburu. Iniziatiba klubak bere baitan duen Euskara Planaren barruan kokatzen da eta hala, SD Eibarrek hizkuntzarekiko duen konpromezua berretsi nahi du.\n‘Euskararen baloia’ ekimenak berriki Ipuruako lanetan aurkitutako baloiaren istorioa du ardatz. Diotenez, 1899an Ipurua auzoko bizilagunek Andres Gorosabeli baloi bat egiteko enkargua egin zioten. Honek agindua onartu zuen baina baldintza bat ezarri zien, baloiarekin euskaraz jokatu beharko zutela.\nGorosabelen testigua jasoz, klubeko jokalari zein eragile ezberdinek Eibarko zazpi eskola bisitatuko dituzte datozen asteetan: Aldatze, Amaña, Arrateko Andra Mari, La Salle, Mogel, San Andres eta Urkizu. Beren helburua gazteen artean euskararen erabilera kirolean sustatzea izango da, baloia protagonista duten joko desberdinen bitartez. Horretarako, ‘Euskararen baloia’ Eibarreko eskola ezberdinetan egongo da ikusgai astero.\nJoan den astean, Anaitz Arbilla jokalaria Amañako ikastetxean izan zen ekimena azaltzeko. Eibarko jokalariak ehun ikasle baino gehiagori eman zien ‘Euskararen baloia’ren berri. Aste honetan, berriz, Jon Ander Ulazia kontseilari delegatua Iturburun izango da egitasmoa gazte gehiagoren artean zabaltzeko.\nEkimena klubak Eibarko euskaltegiarekin batera duen Euskara Planaren barnean kokatzen da. Horren bitartez, SD Eibar Fundazioak euskara hizkuntzarekiko duen konpromezua berretsi nahi du.


2021 09 15 · Durangoko Udalak eta herriko hainbat elkartek 'Kultur Aro' aurkeztu dute, udazken honetan Durangon antolatu diren ekintzen egitaraua.\n'Kultur Aro'k ekitaldiz beteko du Durango udazkenean\n64 jarduera izango dira irailean, urrian eta azaroan. Aldez aurretiko erreserba egin beharko da ikuskizunen edukiera eta distantziak kontrolatzeko.\nDurangoko Udalak eta herriko hainbat elkartek 'Kultur Aro', udazken honetan Durangon antolatu diren ekintzen egitaraua, aurkeztu dute ostegun honetan udaletxean. Edizio berriak 64 jarduera izango ditu guztira, besteak beste, musika, antzerkia, zirkua, dantza, erakusketak, zinema, bertsolariak, haurrentzako jarduerak, kirola eta azoka ezberdinak. 'Kultur Aro 'irailaren 18an hasiko da eta azaroaren 12ra arte luzatuko da.\nBeste ikuskizun askoren artean, 'Kultur Aro'k honako musikari hauek ekarriko ditu Durangora: Izaro, Mikel Urdangarin edo Puro Relajo, herriko Sugarri Fanfarria, Tabira Musika Banda, Kriskitin edota Durangoko Orfeoia; antzerkiari dagokionez, Gorakada, Toni La Sal, Malas Compañías, Gurutze Beitia & Maribel Salas, Vaivén Circo edo Markeliñe taldeak etorriko dira. Dantza konpainiei dagokienez, La Porteña Tango, Krego-Martin Danza edota Verdini Dantza Taldeak izango dira. Horrez gain, Freestyle, Parkour, Flatland, Roller BMX eta Trialsin erakustaldiak egongo dira ere. Azkenik, Udalak eta Zugaza zinemak The Pogues, Oasis eta Bob Marley musika taldeen inguruko dokumentalak doan eskaintzeko akordioa lortu dute.\nUdaletik, Julian Rios alkateordeak eta Juanan Bueno zinegotziak Durango sozialki eta kulturalki suspertzeko beharra azpimarratu dute: "Badakigu 'garai txarrak direla lirikarentzat', Bertold Brechek esango lukeen bezala, baina ez gara besoak gurutzatuta geratuko. Eta lan honetan laguntzaile ezin hobeak ditugu, herriko elkarteak. Durangon, duela urtebetetik, Kultura segurua dela erakutsi dugu, eta helburu horrekin jarraituko dugu lanean".\nIzaro eta Ene Kantak-entzako erreserbak\nEspazioetan, aldez aurretik erreserba egin beharko da edukiera eta distantziak kontrolatzeko. Gehienez ere 6 sarrera gorde ahal izango dira bizikidetza-unitateak elkarrekin eseri ahal izateko, eta taldeen artean segurtasun-tartea mantenduko da. Erreserbak ikuskizun bakoitzaren asteko asteartetik aurrera egin ahalko dira honako puntu hauen bitartez:\n- Durango Kulturaz Blai (DKB) app-a\n- Asteartetik ostiralera: 10:00 - 13:00 / 17:00 - 20:00\n- Larunbatak: 11:00 - 14:00 / 17:00 - 20:00\n- Igandeak: 11:00 - 14:00\n- Telefonoz: 94 603 00 20\nIzaroren (urriak 30) eta Ene Kantak-en (urriak 31 - Bi emanaldi) ikuskizunen kasuan, erreserba-modua berezia izango da durangarrei lehentasuna emateko. Hori dela eta, plazak Durangoko Arte eta Historia Museoan bertan erreserbatuko dira urriaren 19tik 27ra arte (biak barne), eta Durangon erroldatutako NANa aurkeztu beharko da. Eskatzaile bakoitzak gehienez sei plaza erreserbatu ahal izango ditu. Erreserbek edukiera gainditzen badute (514 plaza), zozketa egingo da urriaren 28an, eta horren emaitza www.durango.eus webgunean jakinaraziko da.\nAzken eguneratzearen data: 2021eko irailaren 23a, 10:50


ALARGUNEN PENTSIOEN DEBATEA ZUHAIZTIRA ERE IRITSI DA - ORDIZIAKO UDALA\nMaite Bilbao Ordiziara etorriko da astelehenean egoerari buruzko datuak emateko\nEmakume alargunen euskal eta estatuko federazioen lehendakaria den Maite Bilbao Ordizian egongo da astelehenean, martxoaren 5ean, Berdintasuneko udal arloak eta Zuhaizti zentroak gonbidatuta. Emakume elargunek bizi duten egoerari buruz arko da, honako izenburua izango duen hitzaldian: “Aitortutako miseria: alarguntzaren pentsioak”. Saioa interesatu guztiei zuzenduta dago eta 18:00etan hasiko da Zuhaiztin bertan.\nSare sozialen bidez herritar pentsiodunek pentsioen igoera miserablearen aurka hasitako mugimenduarekin bat egin dute emakume alargunek, euren pentsioak areagotzeagatik borroka eginez hamarkadak eramaten duten emakume alargunek. Emakumeek parterik okerrena eramaten dutela jakina delako, bere bizitzetako une ahulenean, heldutasunean alegia, beraien pentsioak infinituki baxuagoak dira.\nJakina denez, alarguntza-pentsioetatik ehuneko gehiengoa pobreziaren atarian aurkitzen dira orain. Historikoki emakumeek etxeko lanetan aritu dira, familiaren zaintzan. Jendarteak aitortu ez duen ugaltze-lanak, eta jakina, soldatarik gabe. Horren adibidea alargun gelditzean jasotzen dituzten pentsioak dira.\nEgoera honetan, alargunak ez ezik beraien belaunaldian lan-merkatuan lana egiteko aukera izan zuten emakumeak ere, gizonak baino pentsio askoz txikiagoak jasotzen ari dira. Soldata arrakala nabari egiten da orain ere, emakumeak gutxiago ordaindutako lanetan ari baitira. Lan bera garatu arren ere, lanbide-kategoria ez da parekatu gizonentzat eta emakumeentzat eta familia izateak tradizionalki emakumeak zigortu ditu soilik, lan uzteak edo lan-postuak zuzenki uztea umeen haziera bitartean.\nEstatuko Enplegu Saila 2012ko pentsio erreformaren xedapen gehigarria garatzen ari da, pentsio baxuen eta kaltetuenen igoerari eragingo dion Errege-Dekretuaren bitartez (oinarri arautzailearen % 52tik % 60etara). Oraindik ez da ezagutzera eman Errege-Dekretu horrek nola eragingo duen pentsioetan. Seguruenik dena ezertan geldituko dela pentsa daiteke, pentsioko sabai txikiena igotzeko ahalegina egiten ez bada.\nEuskadiko Emakume Alargunen federazioa 1977an sortu zen eta lurraldeko emakume alargunen hamaika elkarte batzen ditu. Estatuko CONFAV (Confederación de Federaciones y Asociaciones de Mujeres Viudas) konfederazioko parte da.


Zerbitzu barriak, ogibide zaharrak - bizkaie.biz\nEretxia I. urtea // 4. zenbakia - 2002ko bagilaren 15a - Hamaboskaria\nSenarra alogeran hartzetik 'teleamaren' zerbitzura\nGizartea abiada bizian aldatzen doa, hainbat kasutan betiko ekanduak iraultzeraino. Orain dala hogei urte inori ez jakon bururatuko txakurra paseoan eroateagaitik, entxufe bat aldatzeagaitik edo etxean lez bazkaltzeagaitik pagetea. Gaur egun gizarteak berak sortzen dauz horrelako hutsuneak, irudimen apur bategaz, gerora lanpostu bihurtu leitekezan hutsuneak.\nEuropako Batasunak 1995ean langabeziari aurre egiteko hainbeste bultzatu eban etxerik etxeko zerbitzua ostera berbiztu da. Izen erakargarriak eta umore oneko enpresak ugaldu dira, 'ganerakoen arazoei urtenbidea topau' eta, bide batez, ideiaren sortzailearen ekonomiari ondo be ondo laguntzeko. Harrigarria izan arren, gaur egun etxeko matxura txikerrak konpontzeko senarra errentan hartu leiteke edo etxean bezela bazkaltzen jarraitzeko 'teleama' zerbitzua. Zerbitzu barri honeek gaur egungo bizimoduaren abiada biziaren ondorioa baino ez dira.\nAzken urteotan sortu diran beharretarik batzuk sailkatukeran, arazo larriak izango geunkez, lanotariko hainbat bape arruntak ez diralako, eta, era berean, nahikoa harrigarriak. Izan be, lanaldiaren luzea eta estua dala-eta, gaur egungo bikoteek eta familiek ez dabe orain arte ohikotzat joten ziran zereginetan jarduteko astirik. Horrezaz ganera, azken hamarkadetan aisialdiaren kulturea zabaldu danetik, jentea ez dago astialdia sakrifiketako prest. Osterantzean, zergaitik ez dakigu entxufe bat konpontzen edo koadro bat eskegiten? Edo zergaitik ez daukagu holako atazetan jarduteko astirik?\nEtxeko andra-gizonek, atezainak edo senitarteko trebeak egiten zituen beharrak gaur egun inork ez ditu debalde egiten. Kontuak kontu, lanen asmatzaile talentudunen irudimena martxan ipini eta holako lanen bertsinorik bitxienak sortu dira. Lehenengo eta behin, etxerako janaria etorri jakun, 'telepizza', 'telepaella' edo 'teleoilasko' ospetsuak; ostean, alkondarak garbitu eta plantxetako zerbitzuak. Geroago, 'shopper'-ak, ezertarako astirik barik dabilzen exekutiboak janzteagaz arduratzen diran profesionalak. Eta orain senarrak alogeran hartu edo 'teleama' kontratetako zerbitzuak.\nIzan be, gaur egungo familietan ez daukagu astirik, ez dakigu ezer be egiten edo, beste barik, ez gagoz gure astialdia behar mueta honeetan galtzeko prest; horregaitik, era honetako behartxuak egiten arduratzen dan makina bat enpresa eratu da.\nOhiko konponketa lanez ganera (iturgintzea, hormak pintetea, elektrizidadea, altzariak montetea...) bestelako zerbitzuak be eskaini ohi dabez: autoak IAT pasetan eroatea, ordenagailuak konektau eta konfiguretea, Psikologiako ikasleek umeak gauez jagotea edota makalduriko zaharrei etxeko zereginetan laguntzea. Eta ez pentsau zerbitzu honeek Londres, Madril edo Amsterdamen baino ez dirana emoten, horreetariko hainbat eta hainbat Euskal Herriko uriburuetan be topau geinkezalako.\n'Senarra Alogeran' zerbitzua\nHasikera baten zerbitzu mueta honeek mesfidantza handia sortzen eben arren, erabiltzaileen ahoz ahoko publizidade onari esker nahikoa zabaldu dira. Kasu baterako, Madrilen 2001eko hasikeran martxan ipini eta izen xelebrea daukan 'Senarra Alogeran' zerbitzua sano arrakastatsua izan da. Enpresa honetako arduradunaren esanetan, jenteak dei egiten deutse iturgin edo argiketariaren begira egoteaz abrosidu dalako eta zerbitzu beratan hainbat matxura konpontzeko gauza diralako. Prezioak zerbitzuen araberakoak izaten dira. Autoa IAT pasetan eroateak 46 euroko balioa dauka; bainugelako iturri arrunt bat aldatzeak 18 euro; lanpara bat eskegiteak 9; koadro bat jarteak 12, baina bat baino gehiago ipini behar badira, bigarrenetik aurrera 6 euro baino ez dira kobretan; pertsianea konpontzeak 42... Behar egiteko gitxieneko fakturea 24 eurokoa da, materialak alde batera itxita.\nEdozelan be, Europako beste uriburu handi batzuetan pasetan danez bestaldera, 'Senarra Alogeran' zerbitzuak ez dau momentuz eskaintzen txakurrak paseoan eroan, ospitaletan dagozan gaixoak bisitau edo umeei bizikletan ibilten irakasteko zerbitzurik. Dana dala, eskaintzak apurka-apurka handitzen doaz eta uda honetan lorategiak edo terrazetako lorak ureztatzen joateko zerbitzua opesteko amesa dabe.\nTarte baterako aitite-amamak\nAndrak lan munduan sartzearen ondorioz, familien barruan beteten eben rola irauli eta famili unidadeek gero eta zerbitzu gehiago kontratau behar izaten dabez. Seme-alabak ezin dira bakarrik egon eta, etorkinek etxeko beharren arazoari urtenbidea emon badeutsie be, ogibide maitagarri batzuk sortu dira. Honen eraskusgarri tarte jakin batzuetarako kontratetan diran aitite-amamak dira, edadeko personak baina ondinokarren be sasoiari eusten deutsienak. Aitite-amama berezi honeek diru kopuru txiker baten truke umeak jagoteko hainbat eginkizun beteten dabez, berbarako eskolara seinen bila joan, meriendea emon, eskolako beharrak egiten lagundu edo parkera olgetan eroatea.\nBizimoduan izandako aldaketa horreek 'Mmmmm' ideia eta publizidade enpresea bultzatu eben ondo eta etxean lez, baina bulegoan, bazkaltzeko negozioa abiarazoz. 'Teleama' zerbitzua halantxe eratu zan 2001ean; eskaintza honen bitartez hartu-emonetan paretan dira behar barik dagozan etxeko andrak eta ondo, etxean lez, bazkaldu gura dauen baina suetean jarduteko astirik edo ahalmenik ez dauen jentea. Ideia gitxika-gitxika zabaltzen joan zan eta 'Mmmmm' enpreseak http://www.telemadre.com web orria sortu eban; halandaze, orri honetako foroan behar egin gura daben teleamek edo ondo eta merke bazkaldu gura daben teleseme-alabek euren preminen araberako iragarkiak ipinten dabez. Bizkaian, kasu baterako, Karmen izeneko teleama topau geinke, telefono zenbaki eta guzti. Zerbitzuan danetara 100 bat teleama izango dira, eta horreetariko bakotxa gehienez be lau edo bost seme-alabagaz arduratzen da. Ideia hau Madrilen sortu zan; beraz, estadu osora zabaldu eta Euskal Herrira be ailegau da, baina, sortzaileen esanetan, negozioa baino gehiago alkartrukerako eredu egokia baino ez da. Berezitasuna alkartruke horretan datza. Teleamak pozarren dagoz bizitzan betiko beharra lehenengoz egiten dabelako ordainduta. Ganera, etxeko andreek sekula protestau eta kobrau barik egin daben beharra kontuan hartzen dala ikusten dabe. Teleamarik gehienek lan honi esker ataraten daben dirua behar-beharrezko daben arren, beste batzuentzat erabilgarri sentiduteko beharrizana dirua baizen garrantzitsua da. Bakardade eta gogaitasunaren kontrako terapia ezin hobea da. Bestalde, teleseme-alaba batzuk hain dagoz pozik, ze oporrak be pagetan deutseez, zerbitzua emoten segidu daien.\nSistema hau lanaldi trinkoan dabilzen 30etik 40 urtera bitarteko personek erabilten dabe gehienbat. Ikasleen etxeetan be hasi dira teleamen eskaintzak kontuan hartzen, bai eta lanetik bazkaltzen urteteko modurik ez daben beharginen bulegoetan be. Izan be, teleamek oso menu gozoak egiten dabez nahikoa prezio merkean. Menuak astean birritan edo hirutan bialtzen deutseez eta teleseme-alabek bialketearen egunean bero-bero jateko aukerea dabe; ganerako jakiak izoztu egiten dabez, beste egun batzuetan jateko. Ganera, aparteko eskaerak be egin leitekez, lagun edo familiarteko baten urtebetetzea danean edo afari nahiz bazkari berezitxuren bat egin gura danean.


droneBosco - CIFP Don Bosco LHII\nDronenen froga ahalik eta denbora gutxiengoan zirkuitu bat osatzean datza.\n2. Nork har dezake parte\nEkipamendu edo pertsonak arriskuan jartzen ez dituen edozein dronek parte hartu dezake.\nProban drone bakoitzak pilotu bakarra edukiko du nahiz eta pilotu batek drone bat baino gehiago pilotatu ahal izango duen\nLehiaketarako hautagaiek 2019-ko Maiatzaren 10a baino lehen bete beharko dute lehiaketaren web orriko imprimakia. (Izen ematea Maiatzeren 2an irekiko da)\nAntolakuntza eta parte-hartzaileen arteko harremanetarako lehentasunez posta elektronikoa eta lehiaketaren web orrialdea erabiliko dira.\n3.1. Proba zirkuitu bat hasieratik bukaeerara ahalik eta denbora gutxiengoan egitean datza.\n3.2. Zirkuituan dauden balizak behar ez bezela ez egiteak denbora penalizazio bat ekarriko du. Penalizarioaren denbora proba hasi aurretik adieraziko da.\n4. Pistaren ezaugarriak\n4.1. Pista personengandik sare baten bitartez banaturik egongo da.\n4.2. Irteera eta helmuga puntuak adieraziko dira, dronak egin beharreko ibilbidearekin batera.\n5. Dronearen ezaugarriak\n5.1. Droneak hegan egin behar den esparrurako egokiak izan beharko dira.\n5.2. Probaren epaileak bere irizpidearen arabehera pilotu edo drone baten partaidetza debeka dezake, instalakuntza eta pertsonen segurtasuna bermatzeko helburuarekin.\nLehen sailkatuak: 150 euro.\nBigarren sailkatuak: 125 euro.\nHirugarren sailkatua: 100 euro.\nLaugarren sailkatua: 75 euro.\nSaria 2018-ko MAIATZAREN 19-an emango da Errenteriako DON BOSCO ikastetxeko areto nagusian\n7. Dronen lehiaketa\nLehiaketa 2019ko maiatzaren 18an Don Boscoko gimnasioan izango da 10:00etatik 13:00etara. Jarraian, sari banaketa egingo da areto nagusian.\nDon Bosco LHIIren arabera, aurkeztutako proiektuen jabetza intelektuala proiektuen sortzaileei eta euren tutoreei dagokie. Don Bosco LHIIk askotariko plataforma digital eta informazio hedabideetan erakusgarri jar ditzake lehiaketako partaideen eta proiektuen argazkiak, irudiak, bideoak, parte-hartzaileen zerrenda e. a. Don Bosco LHIIk aurkeztutako proiektuak dibulgatu ditzake, beti ere, irabazi asmorik gabe. Era berean, ezin izango ditu patenteak edo ideiak saldu.\n10. Oinarrien onarpena\nLehiaketan parte hartzeak oinarri hauek ezagutzea eta onartzea suposatzen du. Oinarri hauek ez betetzeak kanporaketa edota sariaren bueltatzea ekar lezake.\nEpaimahaiaren erabakiak behin betikoak eta aldaezinak dira lehiaketaren fase guztietan.\nAntolakuntzak oinarri hauetako dataren bat aldatzeko eskubidea gordetzen du, baldintza bereziren bat suertatuko balitz. Kasu horretan, tutoreei aldez aurretik, behar adinako denbora tarteaz, egoeraren berri emango zaie.\nKontaktuen agenda kudeatu asmoz, zure posta elektronikoaren helbidea eta izaera pertsonala duten datuak gure fitxategietan automatizatuko direla ohartarazten dizugu. Edozein unetan erabil ditzakezu fitxategi hauen sarrera, zuzenketa, baliogabetze eta oposizio eskubideak, idatzia bidaliz San Marko Errepidea z/g 20100 Errenteria helbidera, 15/1999 lege organikoak adierazten duenari jarraituz.


Mugikorretarako aplikazioak euskaraz archivos - Page 3 of 15 - Iparra.eus\nHasiera Mugikorretarako aplikazioak euskaraz Orria 3\nFronton esku pilota\nMugikorretarako aplikazioak euskaraz 19 maiatza, 2020 0\nJokoari edo aplikazioari buruzko informazio Esku pilota gustuko duzu? hemen duzu aukera zure gailuan esku pilotan jolasteko. Deskargatu hemen: Instalatu eta gero aplikazioa edo jokoa ez dago...\nMugikorretarako aplikazioak euskaraz 18 maiatza, 2020 0\nJokoari edo aplikazioari buruzko informazioa Ondarrutarra za? Ondarrutar-ondarrutarra? Seguru? Baakiau euskeraz etxen dozune pareko guztikin. Segi holantxeik. Bañe kapaza zaz honek galderok erantzuteko? Baakixu zer dan manka-manka...\nMugikorretarako aplikazioak euskaraz 15 maiatza, 2020 0\nInstalatu eta gero aplikazioa edo jokoa ez dago euskaraz? Zure gailua euskaraz konfiguratuta daukazu? Egin klik hemen eta konfiguratu zuen gailua euskaraz Jokoari edo...\nMugikorretarako aplikazioak euskaraz 14 maiatza, 2020 0\nMugikorretarako aplikazioak euskaraz 13 maiatza, 2020 0\nMugikorretarako aplikazioak euskaraz 10 maiatza, 2020 0\nMugikorretarako aplikazioak euskaraz 4 maiatza, 2020 0\nMugikorretarako aplikazioak euskaraz 2 maiatza, 2020 0\nIKA euskaltegien eskutik zenbakiak euskaraz ondo idazten ikasiko duzu. Hainbat ariketa mota dauzka aplikazio honek: * Digituak letra bihurtu * Letrak digitu bihurtu * Eragiketa matematikoak * Zenbaki erromatarrak Zalantzak...\nMugikorretarako aplikazioak euskaraz 22 apirila, 2020 0\nGure seme-alaben izena bilatzeko momentua polita da, baina buruhauste galantak sortzen ditu. Lan honetan laguntzeko asmoarekin aplikazio honetan ondorengo ezaugarriak aurkituko dituzu: - Gizon eta...\nMugikorretarako aplikazioak euskaraz 3 apirila, 2020 0\nKlis-klasikoak app bildumako bigarren app-a! Mariasun Landa eta Jon Zabaletaren Txan fantasma liburuaren aplikazioa da hau. Haur Literaturako euskarazko klasiko batean oinarritutako aplikazioa! Deskargatu, jolastu eta...\n1234...1515 orrialdetatik - 3. orrialdean zaude


Haritz kandudun - Wikipedia, entziklopedia askea.\n4Haritz kanduduna mitologian\n5Beste izen arruntak\n(«Quercus robur» orritik birbideratua)\nEspeziea Quercus robur\nEzkur eta Quercus Cortex (en)\nHaritz kanduduna (Quercus robur), haritz edo haritzondo izenaz ere ezaguna, Quercus generoko zuhaitz espezie bat da, Euskal Herrian haritzen artean ohikoena. Haritz kandudunaren ezkurrek, izenak dioen moduan, kandua edo txortena dute; haritz kandugabearenek, ordea, ez. Izen espezifikoa, robur, latinetik dator, eta «gogor» edo «indar» esan nahi du: izan ere, gogortasuna da haritzaren egurraren ezaugarririk nabarmenena. Indarraren sinboloa da haritza. Biziraupen handiko espeziea da: batzuetan, 1.000 urte baino gehiago bizi daiteke, hala nola Gernikako arbola zaharra.\nHosto erorkorreko zuhaitza handia da, 40 metro garai izateaz gain 15 metroko diametroa izatera iritsi daiteke, normalean lodiera txikiagoa izan arren.\nOso zuhaitza indartsua da, bestelako zuhaitz bat hiltzeko moduko zauriak osatzeko gai da. Egur gogorra eta erresistentea du.\nZurtoina[aldatu | aldatu iturburu kodea]\nHaritz kandudunak Olarizuko lorategi botanikoan\nZuzena, laburra eta lodia du enborra.\nHaritz kandudun lepatuak\nErorkorrak eta lobulatuak dira haritzaren hostoak; sinpleak, txandakatuak eta txorten txikikoak.\nHosto lehorra erortzeko zorian\nApiriletik maiatzera loratzen da haritza.Gerba motako infloreszentziatan hazten dira lore arrak; eta txorten luzeko multzo txikitan, emeak.\nHaritzaren fruituak, ezkurrak, irail-urrietan heltzen dira, eta txorten luze baten puntan hazten dira.\nAzala arre iluna kolorekoa eta zimurtua du.\nHaritz kandudunak sustrai indartsuak eta garatuak ditu, sakonera handikoak.\nLur sakonetan bizi denez gehienbat, sustrai primarioa oso garatua eta luzea du, tinko lotuz lurzorura.\nBaso guztietan gertatzen den moduan, haritz banakoak kolektibo gisa dihardu bere espezietako gainontzekoekin komunitate bat osatuz. Mikorrizek horretan laguntzen dute lur azpian sare zabal bat sortuz.\nIa Europa gehienetik eta mendebaldeko Asiatik hedatzen da, Eskandinaviako eta Errusiako leku hotzenenetan eta Iberiar penintsulako leku lehorrenetan izan ezik.\nEuskal Herri hezeko espezierik berezkoena da haritza. Gehienbat, lurzoru azido eta hezeetan aurkitzen da.\nItsas mailatik 500 metro bitarteko garaieran erraz hedatzen da. Lur freskoak, hezeak eta sakonak atsegin ditu. Haranetan eta bailara sakonetan gustura ibiltzen den zuhaitz horietako bat da, baina oso erresistentea da topatzen dituen baldintzetara.\nHaritzek osatzen duten basoari harizti deritzo, gehienetan baso mistoak dira haritza izanda baso horretan nagusitzen dena. Hariztiak pagadiak bezain itxi eta ilunak ez direnez, beste espezie ezberdinetako zuhaitz, zuhaixka eta landareekin bizi da oihanpe bat osatuz. Beraz zuhaitz eta zuhaixken aldetik baso nahiko bioanitzak izaten dira hariztiak.\nHaritzek ez dute lehorteak maite, eurizaleak dira eta Pagoek aire hezeak behar dituzten moduan haritz kandudunek lur hezeak behar dituzte.\nEuropan eta Euskal Herrian 0-500 metro bitartean nagusitzen den zuhaitza da, ekologian garaiera horretan fitokomunitate klimax bezala ezagutzen dena osatuz.\nBere haziak (ezkurrak) jaki gozoak dira animalia askorentzat, besteak beste, katagorri, muxar, basasagu, orkatz, orein, basurde, eskimosa eta bestelako korbidoentzat.\nGernikako arbola zaharra\nHaritzaren zura oso preziatua da: kalitate onekoa eta oso erresistentea da. Zurgintzan, upelgintzan eta ontzigintzan erabiltzen da. Haren egurra erregai ona da; eta ikatza, bero-ahalmen handikoa.\nApaingarri gisa erabiltzen da parkeetan.\nAbereen bazkarako erabiltzen da ezkurra; txerrientzat, bereziki.\nHaritz kanduduna mitologian[aldatu | aldatu iturburu kodea]\nOso leku garrantzitsua betetzen du mitologian eta herriko tradizioetan haritzak: zuhaitz beneratua izan da herrialde askotan. Haritzaren inguruan egiten ziren batzordeen bilerak, akelarreak, druiden batzarrak eta izaera animista duten beste erritu batzuk.\nQuercus robur tokiko euskarazko testuetan: haritz (haitz, haritx, haitx, aretx, araitz, areitz, aretz, agatx); haritzondo (haitzondo);\nEspezieak: Quercus robur\nBNF: 123953078 (data)\nAfrican Plant DB: 13665\nFl. China: 210001863\nUSDA Plants: QURO2\nOrriaren azken aldaketa: 30 martxoa 2022, 10:17.


Izan Irutxuloko Hitza zale!\nBABESTU IRUTXULO.HITZA.EUS, IZAN IRUTXULOKO HITZA ZALE!\nIRUTXULOKO HITZAren sareko proiektuak aurrera egingo badu, beharrezkoa du irakurleen babesa. Irutxulo.hitza.eus webgunean egunero ematen dugu Donostiako albisteen berri, eta doan egiten dugu. Izan ere, papereko harpidedunek sostengatzen dute webgunea. Horregatik, urtean 30 euro jarriko dituzten sustatzaileak ere beharrezkoak ditugu.\nIrutxulo.hitza.info-ren irakurlea bazara, egiozu zure ekarpena proiektuari, izan zaitez IRUTXULOKO HITZA ZALE. Zure laguntza behar dugu gure lana sarean zabaldu eta partekatu ahal izateko!\nSustatzaile izatearen abantailak:\n-Deskontuak izango dituzu Irutxuloko Hitzak eskaintzen dituen hainbat zerbitzutan: Zorion-Agurrak jar ditzakezu astekarian eta webgunean, %20ko deskontuarekin: Lagun edo senideren bat zoriondu nahi baduzu, zure koadrilaren argazkia jarri nahi baduzu… Aurten gainera, Irutxuloko Hitzaren 10. urtemuga dela eta, 2015ean doan izango duzu lehen zorion agurra. Irutxuloko Hitzaren elastikoak, poltsak, kantinplorak eta beste hainbat produktu %10eko deskontuarekin erosi ahal izango dituzu. Opari eta zozketa eskaintza zabala hilero, azkeneko astean. Eskaintzak gure webgunean ikus daitezke, Txokoa atalean.\nUrtean 30 euro\nNA / IFK zenbakia (marrarik eta hutsunerik gabe)\nTelefonoa (marrarik eta hutsunerik gabe)\nKontu korrontea (beharrezkoa)\nEkarpena egin nahi dut:\nUrtean 30 euro Kopuru handiago bat\n"Kopuru handiago bat" hautatu baduzu, egin nahi duzun ekarpenaren zenbatekoa zehaztu\n• Lege Oharra\nOHARRA: Ekarpena beste nolabait egiteko asmoa baduzu, datuok betetzeko arazoren bat baduzu edota edonolako zalantzarik izanez gero jarri mesedez gurekin harremanetan 943 30 43 46 telefonora deituz edo Harpidetza@hitza.info postara idatziz.\nAdi: Behin formularioa eginda mezu automatikoa iritsiko zaizu datuak baieztatzeko. Litekeena da mezu baztergarrien ontzian sartzea, hala balitz bideratu sarrera ontzira.